Dómsmálaráðuneytið

Sölvhólsgötu 7

101 Reykjavík

Dags. 02.03. 2018

Efni: Umsögn Helgu Daggar Sverrisdóttur um mál nr. S-53/2019 í samráðsgátt stjórnvalda Drög að frumvarpi til breytinga á barnalögum nr. 76/2003 og fleiri lögum (skipt búseta og meðlag).

Nýlega voru birt frumvarpsdrög í samráðstátt um breytingar á barnalögum nr. 76/2003 og fleiri lögum samhliða. Fagna ber hluta frumvarpsins um breytta búsetu þar sem feður koma í meira mæli að uppeldi barna sinni. Íslendingar eiga þó enn langt í land, miðað við hin Norðurlöndin, að barn fái notið beggja foreldra sinna að fullu.

Við meðlagsþáttinn vakna ýmsar spurningar varðandi stöðu og fjárhag meðlagsgreinenda. Undirrituð telur þörf á endurskoðun kaflans þar sem fleiri koma að ákvörðun málsins. Áður en lengra er haldið með breytingar á meðalgsgreiðslum þarf viðmiklar rannsóknir til að kanna fjárhagsstöðu meðlagsgreiðenda, sem að stærstum eru hluta karlmenn. Skoða þarf betur hvort meðlag eigi að vera tekjutengt og hvort miða eigi við heildarlaun eða ráðstöfunartekjur. Á því getur verið gífurlegur munur. Líta þarf til kerfa Norðurlandanna þegar meðlagsákvæðum er breytt en þar er lífsafkoma meðlagsgreiðenda haft í forgrunni.

Hér á eftir mun undirrituð vitna til skýrslunnar Karlmenn og jafnrétti sem Velferðarráðuneytið lét gera árið 2013.

Í skrýslunni stendur; ,,Tillaga 8: Lagt er til að gerð verði ítarleg rannsókn á félags-, laga-, og efnahagslegri stöðu meðlagsgreiðenda með áherslu á stöðu feðra sem ekki hafa lögheimili með börnum sínum. Lagt er til að í slíkri rannsókn verði lögð áhersla á að svara spurningum um möguleika foreldra til jafnrar þátttöku í uppeldi og umönnun.“

Á ríkinu ætti að liggja sú skylda að rannsaka stöðu meðlagsgreiðenda áður en meðlagsgreiðslum er breytt í þeirri mynd sem drögin gera ráð fyrir. Í skýrslunni stendur; ,,Hagsmunir karla og kvenna eru samtvinnaðir og afnám misréttis kemur öllum til góða.” Í þeim lögum sem nú eru til umsagnar er ekki hugað að þessum þáttum. Hvergi er minnst á tekjur móttakanda meðlags. Þær tekjur ættu að hafa sömu áhrif og tekjur meðlagsgreiðenda.Til viðbótar ætti meðlag að falla niður þegar um tálmun á umgengni er að ræða rétt eins og áhrif umgengni meðlagsgreiðanda leiðir til hækkunar við ákveðnar aðstæður. Meðlagsgreiðandi hefur það stundum það ekki í hendi sér að stjórna umgengninni.

Í skýrslunni segir; ,,var sérstök áhersla lögð á möguleika karla til jafnrar þátttöku í umönnun barna – jafnari þátttöku í uppeldi.“ Ljóst er að umrætt frumvarp jafnar ekki möguleika meðlagsgreiðenda til þátttöku í uppeldi og umönnun, sé ekki full sátt milli foreldra, þegar meðlagsgreiðsla er háð umgengni. Hér hefur öðrum aðilanum verið fært á silfurfati möguleiki á tálmun í fjárhagsskyni.

Óhætt er að segja að með hækkun meðlags stefnir ríkið fleiri meðlagsgreiðendum í vanda. Ekki er horft til ráðstöfunartekna, í þessu frumvarpi, þegar meðlag er ákveðið heldur heildartekjur. Meðlagsgreiðandi með 600 þús. kr. heildarlaun á mánuði og greiðir með 3 börnum á nú þegar í vanda með að standa skil á þeim skuldbindingum sem hann hefur, s.s. leiga, afborgun af láni, rekstur af bíl o.s.frv. Auk skuldbindinganna þarf viðkomandi framfærslueyri fyrir sig og börnin þegar þau dvelja hjá meðlagsgreiðanda. Í skýrslunni stendur ,,Í árslok 2010, þegar upplýsingar voru teknar saman fyrir ráðherra, voru áætlaðar meðlagsskuldir þessa hóps um **20.080.626.063 kr.** fyrir hóp karla og 575.284.395 kr. fyrir hóp kvenna. Ljóst er af þessum tölum að um mjög háar upphæðir er að ræða, sem gefa tilefni til þess að fram fari ýtarleg greining á aðstæðum þessa þjóðfélagshóps.“

Oft er þörf en nú er nauðsyn að ráðherra dómsmála hrindi af stað rannsókn um stöðu og aðstæður hópsins, meðlagsgreiðenda, og skoði á hvern hátt sveitarfélögin fari með skuldir þessara aðila. Tölurnar eru frá 2013 en eru mun hærri í dag. Með hækkun meðlags og tekjutengingu má gera ráð fyrir fleiri vanskilagreiðslum og gjaldþrotum einstaklinga sem geta ekki staðið í skilum. Varla er það börnum meðlagsgreiðenda til heilla.

Vert er að skoða þennan hluta úr skýrslunni sem ríkið hefur ekki framkvæmt þrátt fyrir mikla þörf. ,,Um mitt ár 2012 voru Samtök meðlagsgreiðenda stofnuð. Markmið samtakanna er að beina sjónum að félags- og fjárhagslegri stöðu meðlagsgreiðenda. Liður í því er að unnin verði greining á hópum í opinberi hagskýrslugerð. Samtökin hafa bent á að í dag ríkir raunverulegur skortur á upplýsingum um meðlagsgreiðendur. Ástæðan virðast einkum felast í að meðlagsgreiðendur hafa ekki fjölskyldunúmer í þjóðskrá og eru því undanþegnir rannsóknum á stöðu barnafjölskylda. Meðlagsgreiðendur fara þá varhluta af úrræðum sem í boði eru fyrir barnafjölskyldur. Í því sambandi ber að geta þess að samtökin hafa farið fram á að hópur meðlagsgreiðenda verði viðurkenndur aðili að bótakerfi ríkis og sveitarfélaga. Rík ástæða er að taka undir kröfu samtakanna um mikilvægi þess að greina með ítarlegum hætti hver félags-, laga-, og efnahagsleg staða meðlagsgreiðenda er. Jafnframt verður að svara því hvaða áhrif staðan hefur á möguleika meðlagsgreiðenda til jafnrar þátttöku í uppeldi og umönnun barna.“ Áður en Alþingi dæmir fleiri til fátæktar með hækkun og breytingu á meðlagsgreiðslum væri lag að hrinda af stað ransókn og koma einhleypum feðrum inn í rannsóknarkerfin. Þeir eru nú ósýnilegir.

Verði tekjutenging við meðlag raunveruleiki er ljóst að margir meðlagsgreiðendur þurfi að bæta við sig vinnu til að hafa ofan í sig og á. Í skýrslunni kemur fram ,,Atvinnuþátttaka karla og kvenna er nokkuð jöfn en þó vinna karlar fleiri vinnustundir utan heimilis en konur. Meðalvinnutími karla utan heimilis á viku árið 2012 voru 43,9 vinnustundir en samsvarandi fjöldi vinnustunda kvenna utan heimilis voru 35,2 vinnustundir.“ Þegar horft er til fjölda vinnustunda má reikna með að meðlagsgreiðendur þurfi að bæta við sig vinnu til að standa skil á skuldbindingum sínum. Þveröfugt við kröfur samfélagsins um lækkun vinnuskyldu. Lífsgæði rýrna með aukinni vinnu og samverustundum fjölskyldunnar fækkar. Þegar rannsóknir um lífsgæði eru framkvæmdar tekur Evrópustofnunin mið af ,,...fjölskyldu- og heimilisaðstæðum, efnahagslegum aðstæðum, félagslegri þátttöku, heilsu og heilbrigðisþjónustu, þekkingu, menntun og starfsþjálfun og loks atvinnu.“ Efnahagsleg afkoma meðlagsgreiðenda er stefnt í hættu með þessu frumvarpi. Nær væri að hvetja til rannsókna á þessum hópi samfélagsins í stað þess að skattleggja hann enn frekar eins og lagt er til í þessum frumvarpi. Ekki er það börnum meðlagsgreiðenda til góðs að þeim sé ýtt út á ystu nöf þegar fjárhagur þeirra er annars vegar.

Stella Kristín Viðarsdóttir sviðstjóri velferðarsviðs Reykjavíkur segir við RUV í desember 2013 að; ,, Úthlutun fjárhagsaðstoðar borgarinnar sýnir einnig áhugaverðan mun á stöðu kynjanna. Meira en helmingi fleiri einhleypir karlar en konur uppfylla skilyrðin, en þegar börnin eru komin í spilið fá mæðurnar nærri alla aðstoðina enda oftar með forsjá yfir börnum. En feðurnir greiða samt meðlag, til dæmis 50.000 á mánuði með tveimur börnum.“ Tölurnar eru frá 2013 og nokkuð víst að enn hallar á einhleypa feður og meðlagsgreiðendur. Engar rannsóknir til um stöðu þeirra.

Það er eftirtektarvert að aðeins einn höfundur kemur að smíði þessa frumvarps sem er með öllu óeðlilegt þegar lífsafkoma tugþúsunda manna er undir. Nauðsynlegt er að fá breiðari hóp fólks til að ræða um og ákveða meðlagsgreiðslur eigi að breyta forsendunum. Höfundur frumvarpsins lét hafa eftir sér ,,Breyting á barna­lögum „hrað­soðin lausn“. Frumvarp um breytingu á hver geti höfðað faðernismál er hraðsoðin og einföld lausn á flóknu vandamáli segir prófessor við lagadeild HÍ.“ um frumvarp við barnalögin, sem kveður á um að maður sem telur sig vera faðir barns geti höfðað mál til viðurkenningar þess, óháð því hvort að fyrir sé skráður faðir. Lögin voru til umræðu í júní 2018. Senda má þessi orð til föðurhúsanna í tengslum við þetta frumvarp. Það er risastórt réttlætismál, fyrir meðlagsgreiðendur og börn þeirra, að fleiri komi að gerð frumvarpsins hvort sem um búsetu eða meðlag er að ræða. Breyting á meðlagi eins og sett er fram í þessu frumvarpi er einföld lausn á flóknu máli og ekki sjáanlegt hverjum það á að þjóna.

Vitna aftur til orða Hrefnu „Ég er ekki hrifin af svona einfaldri lausn. Ég myndi vilja að það væri skipaður hópur sem færi vandlega yfir þetta, hvaða möguleikar væru í stöðinni og myndi kortleggja hvaða leiðir hafa verið farnar annarsstaðar og það yrði tekin yfirvegaðari ákvörðun um að gera breytingar. Ég get ekki séð að þarna sé raunverulega hagsmunir barns í fyrirrúmi, ég held það sé fyrst og fremst verið að hugsa um hagsmuni þessara manna,“ segir Hrefna.” Það sama á við um umrætt frumvarp sem nú er til umsagnar. Mikilvægt er að þingmenn hugi alvarlega að stofnun hóps til að skoða framkvæmd ámeðlagsgreiðslum þar sem horft er til Norðulandanna. Mun manneskjulegra kerfi. Hafa þarf hagsmunaaðila meðlagsgreiðenda með í ráðum þegar ráðist er í viðamiklar breytingar á lífsafkomu svo margra. Í frumvarpinu er lögð til vísitölubinding meðlags á meðan laun eru það ekki. Auk þess ber að hlusta á orð höfundar frumvarpsins, í tengslum við breytingar á meðlagsgreiðslum, þegar hún talar um að taka þurfi yfirvegaðri ákvörðun þegar gera á breytingar. Í frumvarpinu eru hagsmunir barna ekki í fyrirrúmi og ekki meðlagsgreiðenda, hverra þá?

Forsenda þess að búa til góð lög er að vanda til verka. Því miður er það ekki svo með þetta frumvarp þegar horft er til meðlagshlutans. Heildarmyndin vantar.

Helga Dögg Sverrisdóttir, M.Ed. M.Sc.

Krækja að rannsókninni sem vitnað er til er: <https://www.stjornarradid.is/media/velferdarraduneyti-media/media/rit_2013/karlar_og_jafnretti_skyrsla_m_tillogum_18ap2013.pdf>